**ΚΑΤΕΠΕΙΓΟΝ**

Πληροφορίες: Ε. Μπαρμπαλιά

**Αθήνα: 04.07.2014**

**Αρ. Πρωτ.: 2522**

**Προς: κ. Αλ. Δερμετζόπουλο**

 **Υφυπουργό Παιδείας & Θρησκευμάτων**

**Θέμα: «Η Ε.Σ.ΑμεΑ. καταθέτει προς συζήτηση το σύνολο των επειγόντων θεμάτων που αφορούν στην εκπαίδευση των ατόμων με αναπηρία και ειδικές εκπαιδευτικές ανάγκες και στην ένταξη των εκπαιδευτικών με αναπηρία στις σχολικές μονάδες Ειδικής και Γενικής Εκπαίδευσης»**

**Κοιν**: «Πίνακας Αποδεκτών»

***Κύριε Υφυπουργέ,***

Η Ε.Σ.ΑμεΑ., από τη θέση του αντιπροσωπευτικότερου φορέα του αναπηρικού κινήματος της χώρας, σας εύχεται καλή επιτυχία στο έργο σας και ευελπιστεί σε μία στενή και εποικοδομητική συνεργασία με εσάς και τους συνεργάτες σας για την επίλυση των ζωτικών θεμάτων που σχετίζονται με την εκπαίδευση των ατόμων με αναπηρία.

Στην παρούσα επιστολή παραθέτουμε φλέγοντα και επείγοντα θέματα ζωτικής σημασίας για την πρωτοβάθμια και δευτεροβάθμια εκπαίδευση των ατόμων με αναπηρία κατά το σχολικό έτος 2014-2015. Η διευθέτηση των θεμάτων που παρατίθενται αποτελεί το προαπαιτούμενο, ώστε το κουδούνι των σχολείων να χτυπήσει την ίδια ώρα και την ίδια ημέρα για όλους τους μαθητές χωρίς διακρίσεις και αποκλεισμούς.

1. **Κατάθεση νομοσχεδίου για την «ειδική εκπαίδευση»**

Η Ε.Σ.ΑμεΑ., μετά από συνεχείς συναντήσεις με τους υπηρεσιακούς παράγοντες του Υπουργείου Παιδείας κρίνει ότι το νομοσχέδιο για την «ειδική εκπαίδευση», όπως είχε κατατεθεί σε διαβούλευση στην επίσημη ιστοσελίδα [www.opengov.gr](http://www.opengov.gr/), έχει υποστεί σημαντικές - θετικές αλλαγές σε σειρά θεμάτων που απασχολούν την ένταξη και τη φοίτηση των μαθητών με αναπηρία είτε στα σχολεία ειδικής εκπαίδευσης είτε στα τμήματα ένταξης.

Εκτός των θετικών αλλαγών που έχουν επέλθει στο σύνολο του νομοσχεδίου, με πρώτη την απαλοιφή του αναχρονιστικού και αδόκιμου όρου «ειδική αγωγή» και τη ρητή αναφορά του άρθρου 24 «Εκπαίδευση» της Διεθνούς Σύμβασης για τα δικαιώματα των ΑμεΑ, θα πρέπει να μνημονεύσουμε ως ιδιαίτερα θετική τη διάταξη του άρθρου 32 «Θέματα Γενικής Εκπαίδευσης» με την οποία οι εκπαιδευτικοί με αναπηρία εντάσσονται και στη Γενική Εκπαίδευση.

Στον Πίνακα που ακολουθεί προς διευκόλυνσή σας καταθέτουμε τις προτάσεις – παρατηρήσεις μας επί του νομοσχεδίου «Ειδική Εκπαίδευση» όπως έχει διαμορφωθεί μέχρι σήμερα.

|  |  |
| --- | --- |
| **ΔΙΑΤΑΞΕΙΣ ΝΟΜΟΣΧΕΔΙΟΥ**  | **ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΑΠΟ ΤΗΝ ΕΣΑμεΑ ΕΠΙ ΤΩΝ ΔΙΑΤΑΞΕΩΝ ΤΟΥ Ν/Σ**  |
| **Άρθρο 4: Διαγνωστικοί Αξιολογικοί Φορείς παρ. 14:** Τα ΙΠΔ άλλων Υπουργείων συνιστούν αναγνωρισμένο διαγνωστικό και αξιολογικό φορέα και οι γνωματεύσεις τους ισχύουν *ακόμα και όταν δεν καθίσταται εφικτή η συμμετοχή σε αυτά εκπαιδευτικού ΕΕ.*  | **Να απαλειφθεί η φράση** : *ακόμα και όταν δεν καθίσταται εφικτή η συμμετοχή σε αυτά εκπαιδευτικού Ε.Ε.*  |
| **Άρθρο 6:** **Φοίτηση** **2α)** *Στόχος**της παράλληλης στήριξης είναι ο μαθητής ……………………..Απαραίτητη είναι η δυνατότητα του μαθητή να παραμείνει στην τάξη και στο σχολείο χωρίς υποστήριξη για διάστημα ίσο με το μισό του πρωϊνού ωραρίου. Για το λόγο αυτό υποβάλλεται εισήγηση από το Διευθυντή του σχολείου σε συνεδρίαση ειδικά για το σκοπό αυτό, προς το οικείο ΚΕΔΔΥ. Εξαίρεση σε αυτό μπορούν να αποτελούν το Νηπιαγωγείο, η Α΄η Β Γ΄ Δ΄και Ε΄τάξη του Δημοτικού εφόσον το ΚΕΔΔΥ έχει απολύτως αιτιολογημένα γνωματεύσει κάτι τέτοιο καθώς και οι αισθητηριακές διαταραχές κώφωσης και όρασης.*  | * Θέση της Ε.ΣΑμεΑ. είναι η παράλληλη στήριξη να παρέχεται όχι μόνο έως την Ε΄ τάξη του Δημοτικού αλλά στο σύνολο των τάξεων του Δημοτικού, δηλαδή από το Νηπιαγωγείο έως και την ΣΤ τάξη του Δημοτικού, εφόσον υπάρχει απολύτως αιτιολογημένη γνωμάτευση για κάτι τέτοιο.
* Καθορίζεται ως προϋπόθεση για τη χορήγηση παράλληλης στήριξης η δυνατότητα του μαθητή να παραμείνει στην τάξη και στο σχολείο χωρίς υποστήριξη για διάστημα ίσο με το μισό του πρωϊνού ωραρίου. Εξαιρούνται, ορθώς, από αυτή τη διάταξη τα άτομα με αισθητηριακές διαταραχές, **ενώ ανάλογη εξαίρεση δεν προβλέπεται για τα άτομα με Διαταραχές Αυτιστικού Φάσματος (ΔΑΦ).** Θεωρούμε απαραίτητη την εξαίρεση και των μαθητών ΔΑΦ για τους παρακάτω λόγους: «Τα άτομα με ΔΑΦ χαρακτηρίζονται από ιδιαίτερες γνωστικές αποκλίσεις στην επεξεργασία πληροφοριών, στην ικανότητα ρύθμισης της προσοχής και στη μάθηση, που επηρεάζουν σοβαρά τις πιο σημαντικές κοινωνικές και επικοινωνιακές δεξιότητες, την οργάνωση - προσαρμογή της συμπεριφοράς και τη λειτουργικότητα στην καθημερινή ζωή (Frith 1989, Wing 1996, Volkmar et al. 2009). Οι μαθητές με ΔΑΦ ,ΥΛΑ ενώ με την συνεχή εκπαίδευση παρουσιάζουν σημαντική βελτίωση(Schopler et al. 1995, Jordan & Powell 1995) **είναι ταυτόχρονα ανά πάσα στιγμή ευάλωτοι στις προκλήσεις και απαιτήσεις (ακαδημαϊκές, κοινωνικές, επικοινωνιακές, ψυχοσυναισθηματικές, αισθητηριακές ) του σχολικού περιβάλλοντος**. Συνεπώς είναι αδύνατος ο προκαθορισμένος διαχωρισμός του σχολικού ωραρίου σε διάστημα, όπου δε χρήζουν υποστήριξης ,διότι **η έκπτωση των δεξιοτήτων τους είναι ποιοτική ανάλογα με τις εκάστοτε διαμορφούμενες συνθήκες και όχι ποσοτική.**
 |
| **Άρθρο 6 παρ. 2 περ.θ*:*** *Όπου υπάρχει ιδρυμένο και λειτουργεί ΤΕ δεν χορηγείται παράλληλη στήριξη. Το ίδιο ισχύει και για τις ΣΜΕΕ. Εξαίρεση σε αυτό αποτελούν οι περιπτώσεις των κωφών και τυφλών μαθητών που φοιτούν σε τμήματα ένταξης καθώς και η περίπτωση της παρ. 5, της ενότητας 2 (θέματα λειτουργίας) του άρθρου 9, του παρόντος νόμου.*  | * *Να απαλειφθεί η περ. θ. της παρ. 2 με την οποία καθορίζεται ότι δεν χορηγείται παράλληλη στήριξη σε τμήματα ένταξης*.

**Αιτιολόγηση :** Με αυτή τη διάταξη αγνοείται η διαδικασία της ποιοτικής αξιολόγησης των αναγκών του κάθε μαθητή σύμφωνα με την οποία θα έπρεπε να χορηγείται η παράλληλη στήριξη. * Σε περίπτωση που η διάταξη παραμείνει ζητούμε **να εξαιρεθούν από τη διάταξη εκτός των κωφών και τυφλών μαθητών και οι μαθητές που ανήκουν στο φάσμα των αυτιστικών διαταραχών**. Ο αποκλεισμός δυνατότητας ενός μαθητή με ΔΑΦ από την παροχή ΠΣ κατάλληλη προς τις ατομικές εκπαιδευτικές του ανάγκες, μόνο επειδή **συγκυριακά** έχει την ατυχία να φοιτά σε σχολείο με ΤΕ, είναι πασιφανώς **άδικος ,μη νόμιμος** και αντιφατικός προς τις παραδοχές του ίδιου του νόμου για «ίσες ευκαιρίες»(άρθρο 1 παρ.1) κατ’ αντιπαράθεση μάλιστα με άλλες κατηγορίες κωφών και τυφλών μαθητών.
 |
| **Άρθρο 6 παρ. 2 περ. ζ**: *Την ευθύνη των μαθητών που έχουν παράλληλη στήριξη σε κάθε εκδήλωση και στα διαλείμματα έχει σε κάθε περίπτωση όπως και για όλους τους μαθητές το σχολείο*. | Ο μαθητής ΔΑΦ βιώνει εντονότερους **κοινωνικούς περιορισμούς,** ειδικά όταν βρίσκεται σεσυνθήκες αυξημένων κοινωνικών απαιτήσεων, **όπως εκδηλώσεις και διαλείμματα**. Για αυτό **είναι αναγκαία η υποστήριξή του και η καθοδήγησή του, με σκοπό την εκπαίδευσή του από την παράλληλη στήριξη.**  |
| **Άρθρο 6 παρ. 2 περ. ια):** *Η παράλληλη στήριξη χορηγείται μέχρι και την Γ΄ τάξη του Γυμνασίου. Στις περιπτώσεις κωφών και τυφλών μαθητών, χορηγείται και στη μεταγυμνασιακή τυπική εκπαίδευση.*  | Προτείνουμε για τους λόγους που αναλύσαμε παραπάνω η παράλληλη στήριξη να χορηγείται στη μεταγυμνασιακή τυπική εκπαίδευση και τους μαθητές ΔΑΦ. Αναλυτικότερα επισημαίνουμε ότι οι ΔΑΦ είναι διεθνώς αναγνωρισμένες **ως δια βίου, χρόνιες παθήσεις** (DSM-V(2013),Υ.Α . Αριθμ.Φ.11321/οικ.31102/1870/31.10.2013([ΦΕΚΒ’ 2906/18-11-2013](http://www.disabled.gr/images/fek-2906.pdf)**) Η εφηβεία** αναγνωρίζεται **ως μια απαιτητική φάση της ζωής του ανθρώπου, ως προς τις ανάγκες του,** που καθορίζει τηνγνωστική, συναισθηματική και ψυχοκοινωνική ανάπτυξή του *-*Beilin, H. (1992). Ματσαγγούρας (1998)Erikson (1950), Piaget (1954). Επομένως και βάσει των ανωτέρω η στέρηση Π.Σ. από τους μαθητές ΔΑΦ στην εφηβική ηλικία της μεταγυμνασιακής τυπικής εκπαίδευσης είναι εντελώς αβάσιμη επιστημονικά. |
|  |  |
| **Άρθρο 7: Θέματα μαθητών με τύφλωση, κώφωση και αυτισμό** **Παρ. 3β**  | **Να απαλειφθεί από τη δεύτερη παράγραφο η φράση:** *«παιδαγωγικό τμήμα Δημοτικής Εκπαίδευσης μονάδας αγωγής Κωφών του Πανεπιστημίου Πατρών.»* |
| **Άρθρο 9: Σχολικές Μονάδες.**  | Να θεσμοθετηθεί η λειτουργία τμήματος ολοήμερου προγράμματος σε κάθε Σχολική Μονάδα Ειδικής Εκπαίδευσης γεγονός που θα διευκολύνει τους εργαζόμενους γονείς και θα παρέχει πρόσθετες εκπαιδευτικές υπηρεσίες στους ίδιους τους μαθητές.  |
| **Άρθρο 9 παρ. 9:** Στο ΕΕΕΕΚ «μαθητών με προβλήματα όρασης και πολλαπλές αναπηρίες» που δημιουργήθηκε και λειτουργεί με έδρα το Αιγάλεω και εφόσον το σχολείο δεν έχει τον απαιτούμενο αριθμό μαθητών που ορίζεται από τον νόμο για να λειτουργεί χαρακτηρισμένο ως τέτοιο, τότε μπορούν να εγγράφονται ή να μεταγράφονται μαθητές χωρίς τα παραπάνω χαρακτηριστικά………..ή ιδρυθεί ] | * Να απαλειφθεί η παρ. 9. Η εγγραφή μαθητών με διάφορες αναπηρίες σε σχολείο τυφλών και συγκεκριμένα στο «ΕΕΕΕΚ μαθητών με προβλήματα όρασης» του Αιγάλεω έχουμε επισημάνει ότι θα αποτελέσει διεθνή πρωτοτυπία με αρνητικό πρόσημο.
 |
| **Άρθρο 18: Ειδικό Βοηθητικό Προσωπικό**   | Να προστεθεί παράγραφος με την οποία θα προβλέπεται η στελέχωση των γενικών και ειδικών σχολείων προσχολικής πρωτοβάθμιας και δευτεροβάθμιας εκπαίδευσης **με σχολικούς νοσηλευτές όταν στις σχολικές μονάδες φοιτούν μαθητές με αναπηρία ή χρόνια πάθηση, οι οποίοι λόγω της αναπηρίας /πάθησής τους και μετά από εμπεριστατωμένη και αιτιολογημένη γνωμάτευση του θεράποντος ιατρού χρήζουν την υποστήριξη νοσηλευτή κατά τη διάρκεια και του σχολικού ωραρίου.** **Αιτιολόγηση:** Ιδιαίτερα προβλήματα παρουσιάζονται στη φοίτηση των μαθητών με σακχαρώδη διαβήτη, ειδικά κατά την παιδική ηλικία και στα πρώτα χρόνια εμφάνισης της πάθησης τους. Η παρακολούθηση του μαθητή με ινσουλινοεξαρτώμενο διαβήτη, ειδικά στα χρόνια της πρωτοβάθμιας εκπαίδευσης και η αντιμετώπιση προβλημάτων όπως υπογλυκαιμικών κρίσεων απαιτεί την παρουσία σχολικού νοσηλευτή.  |
| **Άρθρο 21: Διορισμοί Εκπαιδευτικών** **Παρ. 7:** *Οι εκπαιδευτικοί όλων των κλάδων Πρωτοβάθμιας και Δ/Βάθμιας με 67% ………………..που έχουν απώλεια όρασης και ή ακοής και είναι τετραπληγικοί-παραπληγικοί, τοποθετούνται με μετάθεση, απόσπαση, μόνο σε αντίστοιχες σχολικές μονάδες τυφλών, κωφών και με κινητική αναπηρία σε ποσοστό 30% ανά κλάδο και ειδικότητα, κατά προτεραιότητα. Κατ’ εξαίρεση οι εκπαιδευτικοί με απώλεια ακοής και όρασης μπορούν να τοποθετούνται σε σχολεία κινητικά αναπήρων και οι παραπληγικοί μπορούν να τοποθετούνται σε σχολικές μονάδες κωφών και τυφλών μαθητών.*  | Η διάταξη αυτή που επαναλαμβάνεται και σε επόμενα άρθρα του νομοσχεδίου έρχεται σε ρητή αντίθεση με το Σύνταγμα της χώρας μας, καθώς και με το ν. 3304/05, με τον οποίο διασφαλίζεται η αρχή της ίσης μεταχείρισης στην απασχόληση. Ο αναχρονιστικός περιορισμός που τίθεται σε κωφούς, τυφλούς και κινητικά αναπήρους εκπαιδευτικούς να διορίζονται σε αντίστοιχες σχολικές μονάδες ζητούμε να απαλειφθεί. Η διάταξη αυτή είναι βέβαιο ότι βάσει της Διεθνούς Σύμβασης για τα δικαιώματα των ατόμων με αναπηρία, στην οποία γίνεται ρητή αναφορά στο εν λόγω νομοσχέδιο, βάσει του Συντάγματος και του εθνικού θεσμικού πλαισίου θα εκπέσει στα δικαστήρια. Επιπρόσθετα είναι βέβαιο ότι οι ενδιαφερόμενοι θα προσφύγουν στα δικαστήρια της Ε.Ε, γεγονός που θα έχει αρνητικό αντίκτυπο για τη χώρα μας.  |
| **Άρθρο 22: Αναπληρωτές Ειδικής Εκπαίδευσης** **iii) Κοινωνικά κριτήρια** ***α.*** *Οι εκπαιδευτικοί όλων των κλάδων Πρωτοβάθμιας Δευτεροβάθμιας με 67% και μέχρι 80% ύστερα από σχετική πιστοποίηση του ΚΕΠΑ ……….., τρεις (3) μονάδες.* *β. Οι εκπαιδευτικοί όλων των κλάδων ……με 80%, ύστερα από σχετική πιστοποίηση του ΚΕΠΑ ………., τέσσερις (4) μονάδες.* *γ. Η επ’ αόριστον αναπηρία εξήντα επτά τοις εκατό (67%) και άνω τέκνου ύστερα από σχετική πιστοποίηση του ΚΕΠΑ δύο (2) μονάδες για το πρώτο, τρεις (3) για το δεύτερο και πέντε (5) για το τρίτο τέκνο.*  | Τα κοινωνικά κριτήρια που τίθενται για την πρόσληψη εκπαιδευτικών με αναπηρία ζητούμε να διαμορφωθούν βάσει της φιλοσοφίας που διέπει τον βασικό νόμο 2643/98 για την προστασία της απασχόλησης των ατόμων με αναπηρία: α) να συμπεριληφθούν στα κοινωνικά κριτήρια και εκπαιδευτικοί με αναπηρία με ποσοστό αναπηρίας 50% . Υπενθυμίζουμε ότι προστατευόμενοι του ν. 2643/98 είναι τα άτομα με αναπηρία με ποσοστό αναπηρίας 50% και άνω (άμεση προστασία) καθώς και γονείς ατόμων με αναπηρία (έμμεση προστασία). β) Σε όποιες διατάξεις του νομοσχεδίου απαιτείται γνωμάτευση ΚΕΠΑ (πχ. διορισμοί εκπαιδευτικών με αναπηρία, διορισμοί εκπαιδευτικών γονέων ατόμων με αναπηρία κ.λπ) θα πρέπει να συμπληρωθεί και με τις γνωματεύσεις που έχουν εκδοθεί από υγειονομικές επιτροπές προ ιδρύσεως ΚΕΠΑ, εφόσον αυτές είναι σε ισχύ. Η προσκόμιση μόνο γνωματεύσεων ΚΕΠΑ θα οδηγήσει σε αδιέξοδο τους αιτούντες αφού στα ΚΕΠΑ η αναμονή για την πιστοποίηση της αναπηρίας ξεπερνά και το 1 έτος. **Προτεινόμενα Κοινωνικά κριτήρια:**-Η αναπηρία σύμφωνα με την ισχύουσα νομοθεσία, με ποσοστό αναπηρίας τουλάχιστον 50% έως 66,9%, υπό την προϋπόθεση ότι η Πολιτεία τους παρέχει τις εύλογες προσαρμογές, τρεις (3) μονάδες, -Η αναπηρία σύμφωνα με την ισχύουσα νομοθεσία, με ποσοστό αναπηρίας τουλάχιστον 67% έως 79,9% υπό την προϋπόθεση ότι η Πολιτεία τους παρέχει τις εύλογες προσαρμογές, πέντε (5) μονάδες, -Η αναπηρία σύμφωνα με την ισχύουσα νομοθεσία, με ποσοστό αναπηρίας τουλάχιστον 80% και άνω, υπό την προϋπόθεση ότι η Πολιτεία τους παρέχει τις εύλογες προσαρμογές που ορίζει η κείμενη νομοθεσία, επτά (7) μονάδες, ΄- Η αναπηρία τουλάχιστον 67% και άνω, τέκνου ύστερα από πιστοποίηση αρμόδιας υγειονομικής επιτροπής εφόσον είναι σε ισχύ ως εξής: τρεις (3) μονάδες για το πρώτο, τέσσερις (4) μονάδες για το δεύτερο και πέντε (5) μονάδες για το τρίτο. |
| **Άρθρο 24: Διορισμοί ΕΕΠ και Υπηρεσιακές Μεταβολές ΕΕΠ.****iii) Κοινωνικά Κριτήρια**  | **Προτεινόμενα Κοινωνικά κριτήρια:** βλ. πρόταση μας στο άρθρο 22.  |
| **Άρθρο 32: Θέματα Γενικής Εκπαίδευσης** Από την έναρξη ισχύος του παρόντος νόμου, προσλαμβάνονται ως αναπληρωτές εκπαιδευτικοί στην γενική εκπαίδευση άτομα με αναπηρία 67% και πάνω ύστερα από σχετική πιστοποίηση του ΚΕΠΑ του ν. 3863/2010 και εφόσον αυτή, σε κανένα ποσοστό δεν οφείλεται σε παθήσεις ψυχικών διαταραχών και είναι ικανοί για εκπαιδευτικό έργο, σύμφωνα με τα ισχύοντα κάθε φορά στο δημοσιοϋπαλληλικό κώδικα, σε ποσοστό 10% κατά προτεραιότητα, σε κάθε κλάδο και ειδικότητα.  | Η διάταξη κρίνεται, όπως προαναφέρθηκε, ιδιαιτέρως θετική. Για τη βελτίωσή της ούτως ώστε να ανταποκρίνεται στις πραγματικές ανάγκες των ατόμων με αναπηρία προτείνουμε τα ακόλουθα: * το ποσοστό αναπηρίας να προσδιοριστεί στο 50%, δεδομένου ότι ο βασικός προστατευτικός νόμος 2643/ 98 για την απασχόληση των ατόμων με αναπηρία εντάσσει στις διατάξεις άτομα με αναπηρία με ποσοστό 50% και άνω.
* Για να απορροφηθεί το σύνολο των εκπαιδευτικών με αναπηρία προτείνουμε το ποσοστό πρόσληψης κατά προτεραιότητα να ανέλθει στο 20%.
 |

**2. Προσλήψεις αναπληρωτών εκπαιδευτικών ΕΕΕ, ΕΕΠ και ΕΒΠ.**

Έντονη είναι η ανησυχία στον αναπηρικό χώρο, δεδομένου ότι οι προσλήψεις εκπαιδευτικού προσωπικού, ειδικού εκπαιδευτικού και βοηθητικού προσωπικού είναι κυριολεκτικά στον αέρα δύο μήνες πριν την έναρξη του σχολικού έτους 2013-2014.

Ο χρόνος στον οποίο θα κατατεθεί το νομοσχέδιο «Ειδική Εκπαίδευση δεν μπορεί να λύσει το ζωτικό αυτό πρόβλημα, γι’ αυτό η Ε.Σ.ΑμεΑ. **προτείνει οι διατάξεις του νομοσχεδίου που αφορούν στις προσλήψεις Εκπαιδευτικών Ειδικής Εκπαίδευσης, Ειδικού Εκπαιδευτικού Προσωπικού και Ειδικού Βοηθητικού Προσωπικού καθώς και οι διατάξεις που αφορούν στην πρόσληψη αναπληρωτών εκπαιδευτικών με αναπηρία στη Γενική Εκπαίδευση,** με τις βελτιώσεις που έχουμε προτείνει στην προηγούμενη ενότητα του παρόντος εγγράφου**, να αποκοπούν από το σώμα του νομοσχεδίου και κατατεθούν με τη μορφή τροπολογίας σε νομοσχέδιο που συζητείται στον παρόντα χρόνο στη Βουλή.**

Αυτή είναι η μόνη δόκιμη λύση για να βρίσκονται στις θέσεις τους οι εκπαιδευτικοί πριν την έναρξη του σχολικού έτους και οι πόρτες των σχολείων ειδικής εκπαίδευσης να ανοίξουν την ίδια ώρα και ημέρα για όλους τους μαθητές.

1. **Διασφάλιση πιστώσεων για την ειδική εκπαίδευση από τον τακτικό**

 **προϋπολογισμό.**

Ιδιαίτεροι φόβοι εκφράζονται για την εξασφάλιση των πιστώσεων για την ειδική εκπαίδευση, τομέας ο οποίος υποχρηματοδοτείται σταθερά, ειδικά μετά την εμφάνιση της οικονομικής κρίσης.

Αυτονόητο είναι ότι η εκπαίδευση και το σύνολο των παρεχόμενων εκπαιδευτικών υπηρεσιών στους μαθητές με αναπηρία και διαπιστωμένες εκπαιδευτικές ανάγκες, δεν είναι δυνατόν να χρηματοδοτείται από το ΕΣΠΑ. **Ο ζωτικός τομέας της ειδικής εκπαίδευσης, που λειτουργεί ως αναπόσπαστο τμήμα της ενιαίας δημόσιας και δωρεάν εκπαίδευση, πρέπει να χρηματοδοτείται από τον τακτικό προϋπολογισμό**.

Ήδη με την τακτική των χρηματοδοτήσεων μέσω ΕΣΠΑ, για τη νέα σχολική χρονιά υπάρχει ένα χρηματοδοτικό κενό από το Σεπτέμβριο έως και τον Δεκέμβριο για την τοποθέτηση των αναπληρωτών εκπαιδευτικών, που έως και σήμερα ουδείς δεν γνωρίζει πως θα καλυφθεί.

1. **Διαγωνισμός ΑΣΕΠ για την ειδική εκπαίδευση.**

Παρόλο που ο διαγωνισμός ΑΣΕΠ για την πρόσληψη μόνιμου εκπαιδευτικού προσωπικού στην ειδική εκπαίδευση θεσμοθετήθηκε με το νόμο 3848/2010, ουδέποτε διενεργήθηκε με αποτέλεσμα η εκπαίδευση των ατόμων με αναπηρία να στηρίζεται ολοκληρωτικά στους αναπληρωτές εκπαιδευτικούς. Η απουσία μόνιμου εκπαιδευτικού προσωπικού από τα σχολεία ειδικής εκπαίδευσης είναι ευνόητο ότι οδηγεί στην παροχή υποβαθμισμένων εκπαιδευτικών υπηρεσιών.

Όπως γνωρίζουμε το Υπουργείο Παιδείας κατέθεσε τρίτο αίτημα για τη διενέργεια διαγωνισμού ΑΣΕΠ για εκπαιδευτικούς ειδικής εκπαίδευσης, το οποίο βρίσκεται σε εκκρεμότητα. Η Ε.Σ.ΑμεΑ ζητάει την διενέργεια του διαγωνισμού ειδικής εκπαίδευσης άμεσα για να λυθεί το μείζον αυτό θέμα που ταλαιπωρεί το χώρο της ειδικής εκπαίδευσης επί πολλά χρόνια.

 **5. Άρση διαθεσιμότητας εξειδικευμένων εκπαιδευτικών ειδικής εκπαίδευσης με τον κωδικό γενικής αγωγής και εκπαίδευσης και προέκταση «50» και επανασύσταση των καταργούμενων οργανικών τους θέσεων.**

Η Ε.Σ.ΑμεΑ, με το παρόν, ζητάει την κατάθεση τροπολογίας, προκειμένου να εξαιρεθούν από τις διατάξεις του άρθρου 82 του ν. 4172/201 οι εκπαιδευτικοί ειδικής αγωγής και εκπαίδευσης όλων των ειδικοτήτων, με τον αντίστοιχο κωδικό γενικής αγωγής και εκπαίδευσης και προέκταση «50» και να επανασυσταθούν οι καταργούμενες οργανικές θέσεις τους.

Η ένταξή εξειδικευμένων εκπαιδευτικών ειδικής αγωγής των ΕΕΕΕΚ και ΤΕΕ(Κεραμικής, Χειροτεχνίας, Αγγειοπλαστικής, Μεταξοτυπίας, Βιβλιοδεσίας) στις διατάξεις του άρθρου 82 έχει ήδη δημιουργήσει αναστάτωση στο χώρο της εκπαίδευσης των ατόμων με αναπηρία και με ειδικές εκπαιδευτικές ανάγκες.

Αυτή τη στιγμή, οι εκπαιδευτικοί ειδικής αγωγής και εκπαίδευσης απειλούνται με απόλυση, ενώ ταυτόχρονα το κεφάλαιο που έχει διατεθεί για την αγορά τεχνικού εξοπλισμού των ΕΕΕΕΚ και ΤΕΕ απαξιώνεται, και μαζί με αυτό υποβαθμίζεται και η ποιότητα της ίδιας της εκπαίδευσης των ατόμων με αναπηρία.

**6. Άμεση συγκρότηση των ΕΔΕΑΥ και λειτουργία αυτών σε κάθε σχολική μονάδα της Γενικής Εκπαίδευσης που φοιτά η πλειονότητα των μαθητών με αναπηρία ή με ειδικές εκπαιδευτικές ανάγκες.**

Σημαντική κρίνεται η διάταξη 4γ του άρθρου 4 του νέου νομοσχεδίου με την οποία καθορίζεται η λειτουργία «Επιτροπής Διεπιστημονικής Εκπαιδευτικής Αξιολόγησης και Υποστήριξης» (ΕΔΕΑΥ) σε κάθε σχολική μονάδα της Γενικής Εκπαίδευσης που ανήκει σε Σχολικό Δίκτυο Εκπαίδευσης και Υποστήριξης (ΣΔΕΥ).

Η λειτουργία των ΕΔΕΑΥ, στην οποία συμμετέχει Ειδικό Εκπαιδευτικό Προσωπικό, όπως ψυχολόγοι και κοινωνικοί λειτουργοί αποτελεί θέμα μείζονος σημασίας, εάν ληφθεί υπόψη ότι η πλειονότητα των μαθητών με αναπηρία ή με εκπαιδευτικές ανάγκες φοιτούν σε σχολικές μονάδες της Γενικής Εκπαίδευσης. Οι αριθμοί μιλούν από μόνοι τους. Από τις 38.000 των μαθητών με αναπηρία ή με ειδικές εκπαιδευτικές ανάγκες Α/Βάθμιας και Β/Βάθμιας Εκπαίδευσης μόνο οι 9.500 φοιτούν σε ΣΜΕΕ και οι υπόλοιποι σε Σχολικές Μονάδες Γενικής Εκπαίδευσης στις οποίες υπηρετούν εκπαιδευτικοί που γνωρίζουν ελάχιστα από ειδική εκπαίδευση.

Το κύριο ζητούμενο λοιπόν είναι **η λειτουργία των ΕΔΕΑΥ σε όλες το σχολικές μονάδες της Γενικής Εκπαίδευσης,** ώστε το εκπαιδευτικό προσωπικό αυτών να υποστηριχτεί από το ΕΕΠ. Εν κατακλείδι, **είναι σημαντικό να υπάρξει μία συντονισμένη προσπάθεια υποβοήθησης του εκπαιδευτικού έργου με στελεχιακό δυναμικό που έχει γνώση επί της ειδικής εκπαίδευσης** και το οποίο μπορεί να προβεί στη διεπιστημονική εκπαιδευτική αξιολόγηση των εμποδίων εκπαίδευσης όπως και στην διεπιστημονική ενίσχυση του σχολείου και του εκπαιδευτικού στο κοινό σχολείο με την ανάπτυξη πρακτικών υποστήριξης και επιπρόσθετων συμπληρωματικών υπηρεσιών Ειδικής Εκπαίδευσης (Ε.Ε), οι οποίες αποτελούν συστατικό στοιχείο της κοινής εκπαίδευσης (βλ. παρ. 4γ άρθρου 4). **Η ένταξη των μαθητών με αναπηρία στα Γενικά Σχολεία απαιτεί συγκεκριμένες και συντονισμένες δράσεις για να αποδώσει καρπούς. Η λειτουργία των ΕΔΕΑΥ αποτελεί το προαπαιτούμενο προς αυτή την κατεύθυνση.**

***Κύριε Υφυπουργέ,***

Ευελπιστούμε ότι το παρόν κείμενο θέτει τις βάσεις για ένα γόνιμο διάλογο. Αναμένουμε το ορισμό άμεσης συνάντησης μας από εσάς δεδομένου ότι στενεύουν τα χρονικά περιθώρια για την έναρξη της νέας σχολικής χρονιάς.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

* Γραφείο Πρωθυπουργού κ. Αντ. Σαμαρά
* Γραφείο Αντιπροέδρου της Κυβέρνησης κ. Ευ. Βενιζέλου
* Πρόεδρο και Μέλη Διαρκούς Επιτροπής Μορφωτικών Υποθέσεων
* Γραφείο Υπουργού Παιδείας & Θρησκευμάτων κ. Αν. Λοβέρδου
* Υφυπουργό Παιδείας & Θρησκευμάτων κ. Κουκοδήμο
* Γεν. Γραμματέα Υπουργείου Παιδείας κ. Θ. Κυριαζή
* Προϊστάμενο Διεύθυνσης Ειδικής Εκπαίδευσης κ. Κ. Λολίτσα
* Φορείς Μέλη Ε.Σ.ΑμεΑ.